CELEX: 32019D0002
Language: el
Date: 2019-01-23 00:00:00
Title: Απόφαση (ΕΕ) 2019/137 της Ευρωπαϊκής Κεντρικής Τράπεζας, της 23ης Ιανουαρίου 2019, σχετικά με την επιλογή παρόχων υπηρεσιών δικτύου του Ενιαίου Διαύλου Υποδομών Αγοράς του Ευρωσυστήματος (ESMIG) (EKT/2019/2)

29.1.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 25/34
               
            
         ΑΠΟΦΑΣΗ (ΕΕ) 2019/137 ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ
         της 23ης Ιανουαρίου 2019
         σχετικά με την επιλογή παρόχων υπηρεσιών δικτύου του Ενιαίου Διαύλου Υποδομών Αγοράς του Ευρωσυστήματος (ESMIG) (EKT/2019/2)
         ΤΟ ΔΙΟΙΚΗΤΙΚΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη το καταστατικό του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας, και ιδίως τα άρθρα 3.1, 12.1, 17, 18 και 22,
         Εκτιμώντας τα ακόλουθα:
         
                     (1)
                  
                  
                     Ο Ενιαίος Δίαυλος Υποδομών Αγοράς του Ευρωσυστήματος (Eurosystem Single Market Infrastructure Gateway, εφξής ο «ESMIG») πρόκειται να λειτουργήσει ως τεχνική συνιστώσα του έργου «T2-T2S Consolidation», βάσει του οποίου οι άμεσα συνδεδεμένοι συμμετέχοντες της αγοράς θα διαθέτουν ενιαία πρόσβαση στο σύνολο των υποδομών αγοράς που παρέχει το Ευρωσύστημα. Εν προκειμένω ο ESMIG θα τους παρέχει ενιαίο τεχνικό πλαίσιο πρόσβασης στο σύστημα TARGET2 (T2), περιλαμβανομένης της υπηρεσίας διακανονισμού άμεσων πληρωμών του TARGET (TIPS), και στο σύστημα TARGET2-Securities (T2S), στο σύστημα διαχείρισης ασφαλειών του Ευρωσυστήματος και, πιθανόν, σε άλλες υπηρεσίες και εφαρμογές υποδομών αγοράς του Ευρωσυστήματος.
                  
               
                     (2)
                  
                  
                     Στη συνεδρίαση που διεξήχθη από την 23η έως την 24η Απριλίου 2018 το συμβούλιο υποδομών αγοράς αποφάσισε ότι η Deutsche Bundesbank, η Banco de España, η Banque de France και η Banca d'Italia (εφεξής οι «πάροχοι ΕθνΚΤ») πρόκειται να λάβουν τα απαραίτητα προπαρασκευαστικά μέτρα για την επιλογή έως και τριών παρόχων υπηρεσιών δικτύου με σκοπό την παροχή υπηρεσιών σύνδεσης με τον ESMIG και ότι υπεύθυνη για τη διαδικασία επιλογής θα είναι η Banca d'Italia.
                  
               
                     (3)
                  
                  
                     Στην ως άνω συνεδρίασή του το συμβούλιο υποδομών αγοράς αποφάσισε ακόμη ότι για τους σκοπούς της διαδικασίας επιλογής η Banca d'Italia θα ενεργεί ως εκτελεστικός βραχίονας του Ευρωσυστήματος. Επίσης αποφάσισε ότι το ίδιο θα είναι αρμόδιο να ορίζει τα μέλη της επιτροπής επιλογής, καθώς οι κεντρικές τράπεζες του Ευρωσυστήματος θα έχουν την αρμοδιότητα και θα φέρουν την ευθύνη καθορισμού των κριτηρίων επιλογής και λήψης των οριστικών αποφάσεών της με βάση τα κριτήρια αυτά. Η Banca d'Italia θα είναι αρμόδια για την προσήκουσα διεξαγωγή της διαδικασίας επιλογής και η ευθύνη της από τη συγκεκριμένη διαδικασία θα είναι διακριτή από την ευθύνη που αναλαμβάνουν οι πάροχοι ΕθνΚΤ βάσει της συμφωνίας επιπέδου 2 - επιπέδου 3.
                  
               
                     (4)
                  
                  
                     Σκοπός της διαδικασίας επιλογής είναι η ανάθεση στους παρόχους υπηρεσιών δικτύου ESMIG της παροχής δέσμης προκαθορισμένων υπηρεσιών σύνδεσης, βάσει των οποίων οι ίδιοι θα σχεδιάζουν, θα υλοποιούν, θα παρέχουν και θα διαχειρίζονται λύσεις συνδεσιμότητας με σκοπό την ασφαλή ανταλλαγή επαγγελματικών πληροφοριών μεταξύ των άμεσα συνδεδεμένων συμμετεχόντων και των υποδομών αγοράς του Ευρωσυστήματος μέσω του ESMIG.
                  
               
                     (5)
                  
                  
                     Η διαδικασία επιλογής των παρόχων υπηρεσιών ESMIG εμπίπτει στο πεδίο εφαρμογής της οδηγίας 2014/23/ΕΕ του Ευρωπαϊκού Κοινοβουλίου και του Συμβουλίου (1), όπως αυτή μεταφέρεται στο εθνικό δίκαιο του κράτους μέλους της εντολοδόχου κεντρικής τράπεζας.
                  
               
                     (6)
                  
                  
                     Το διοικητικό συμβούλιο ανέθεσε στην Banca d'Italia τη διεξαγωγή της διαδικασίας επιλογής παρόχων υπηρεσιών δικτύου ESMIG.
                  
               
                     (7)
                  
                  
                     Η Banca d'Italia αποδέχτηκε την ανάθεση των σχετικών καθηκόντων και επιβεβαίωσε τη βούλησή της να ενεργεί σύμφωνα με την παρούσα απόφαση,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Ορισμοί
            Για τους σκοπούς της παρούσας απόφασης ισχύουν οι ακόλουθοι ορισμοί:
            α)   «συμβούλιο υποδομών αγοράς»: το διοικητικό όργανο που έχει ως αποστολή να συνδράμει το διοικητικό συμβούλιο στο καθήκον του να διασφαλίζει τη συντήρηση και ανάπτυξη των υποδομών αγοράς και των πλατφορμών του Ευρωσυστήματος στους τομείς του διακανονισμού μετρητών και τίτλων και της διαχείρισης ασφαλειών σύμφωνα με τους προβλεπόμενους στις Συνθήκες στόχους του Ευρωπαϊκού Συστήματος Κεντρικών Τραπεζών (ΕΣΚΤ), τις επιχειρηματικές ανάγκες του, τα τεχνολογικά επιτεύγματα και τις εκάστοτε ισχύουσες κανονιστικές απαιτήσεις και απαιτήσεις επίβλεψης·
            β)   «πάροχος υπηρεσιών δικτύου ESMIG»: πάροχος υπηρεσιών δικτύου ο οποίος έχει υπογράψει σύμβαση παραχώρησης για την παροχή υπηρεσιών σύνδεσης·
            γ)   «υπηρεσίες σύνδεσης»: η άμεση δικτυακή σύνδεση με τον ESMIG την οποία ζητά από πάροχο υπηρεσιών δικτύου ESMIG ένας άμεσα συνδεδεμένος συμμετέχων της αγοράς, προκειμένου να χρησιμοποιεί τις υπηρεσίες των υποδομών αγοράς του Ευρωσυστήματος ή να ασκεί καθήκοντα και αρμοδιότητες σε σχέση με τις υπηρεσίες αυτές·
            δ)   «παραχώρηση»: το δικαίωμα που χορηγούν κεντρικές τράπεζες του Ευρωσυστήματος σε ορισμένο πάροχο υπηρεσιών δικτύου ESMIG να παρέχει σε άμεσα συνδεδεμένους συμμετέχοντες της αγοράς δέσμη προκαθορισμένων υπηρεσιών σύνδεσης, βάσει του οποίου εκείνος σχεδιάζει, υλοποιεί, παρέχει και διαχειρίζεται λύσεις συνδεσιμότητας με σκοπό την ασφαλή ανταλλαγή ηλεκτρονικών δεδομένων μεταξύ των ως άνω συμμετεχόντων και των υποδομών αγοράς του Ευρωσυστήματος μέσω του ESMIG·
            ε)   «επιτροπή επιλογής»: τριμελής επιτροπή εμπειρογνωμόνων αποτελούμενη από δύο εκπροσώπους της εντολοδόχου κεντρικής τράπεζας (συμπεριλαμβανομένου του προέδρου) και έναν εκπρόσωπο κεντρικής τράπεζας του Ευρωσυστήματος, τους οποίους υποδεικνύει το συμβούλιο υποδομών αγοράς και διορίζει επίσημα η εντολοδόχος κεντρική τράπεζα·
            στ)   «κεντρική τράπεζα του Ευρωσυστήματος»: η Ευρωπαϊκή Κεντρική Τράπεζα (ΕΚΤ) ή εθνική κεντρική τράπεζα κράτους μέλους με νόμισμα το ευρώ·
            ζ)   «συμφωνία επιπέδου 2 - επιπέδου 3»: συμφωνία προμήθειας και λειτουργίας η οποία αποτελεί αντικείμενο διαπραγμάτευσης μεταξύ του συμβουλίου υποδομών αγοράς και των παρόχων ΕθνΚΤ, εγκρίνεται από το διοικητικό συμβούλιο και ακολούθως υπογράφεται από τις κεντρικές τράπεζες του Ευρωσυστήματος και τις παρόχους ΕθνΚΤ. Σκοπός της είναι να προβλέπει τους πρόσθετους ειδικότερους όρους άσκησης των καθηκόντων και αρμοδιοτήτων του συμβουλίου υποδομών αγοράς, των παρόχων ΕθνΚΤ και των κεντρικών τραπεζών του Ευρωσυστήματος·
            η)   «άμεσα συνδεδεμένος συμμετέχων της αγοράς»: κάθε οντότητα εξουσιοδοτημένη να ανταλλάσσει ηλεκτρονικά δεδομένα με υποδομή αγοράς του Ευρωσυστήματος·
            θ)   «εντολοδόχος κεντρική τράπεζα»: εθνική κεντρική τράπεζα κράτους μέλους με νόμισμα το ευρώ στην οποία το διοικητικό συμβούλιο αναθέτει τη διεξαγωγή της διαδικασίας επιλογής παρόχων υπηρεσιών δικτύου ESMIG και την οποία οι κεντρικές τράπεζες του Ευρωσυστήματος εξουσιοδοτούν να συνάπτει στο όνομα και για λογαριασμό τους τις συμβάσεις παραχώρησης με κάθε επιλεγμένο συμμετέχοντα·
            ι)   «υπηρεσίες υποδομών αγοράς του Ευρωσυστήματος»: υπηρεσίες τις οποίες παρέχουν οι υποδομές αγοράς των κεντρικών τραπεζών του Ευρωσυστήματος και στις οποίες συγκαταλέγονται οι υπηρεσίες του συστήματος TARGET (περιλαμβανομένων των υπηρεσιών T2, TIPS και T2S), το σύστημα διαχείρισης ασφαλειών του Ευρωσυστήματος και λοιπές υπηρεσίες που πρόκειται να παρέχουν οι υποδομές αγοράς, οι πλατφόρμες και οι εφαρμογές του Ευρωσυστήματος στους τομείς του διακανονισμού μετρητών και τίτλων και της διαχείρισης ασφαλειών·
            ια)   «σύμβαση παραχώρησης»: σύμβαση διεπόμενη από το εθνικό δίκαιο του κράτους μέλους της εντολοδόχου κεντρικής τράπεζας, της οποίας τους όρους προτείνει το συμβούλιο υποδομών αγοράς και εγκρίνει το διοικητικό συμβούλιο και η οποία καθορίζει τα δικαιώματα και τις υποχρεώσεις των κεντρικών τραπεζών του Ευρωσυστήματος και των παρόxων υπηρεσιών δικτύου ESMIG·
            ιβ)   «επιλεγμένος συμμετέχων»: συμμετέχων στη διαδικασία επιλογής παρόχων υπηρεσιών δικτύου ESMIG στον οποίο ανατίθεται σύμβαση παραχώρησης·
            ιγ)   «προκήρυξη»: η προκήρυξη της διαδικασίας επιλογής που δημοσιεύεται από την εντολοδόχο κεντρική τράπεζα σύμφωνα με το άρθρο 3 παράγραφος 2 στοιχείο ε)·
            ιδ)   «κανόνες ανάθεσης»: οι λεπτομερείς κανόνες που διέπουν τη διαδικασία επιλογής και αποτελούν συστατικά στοιχεία των δημοσιευόμενων πράξεων της διαδικασίας επιλογής·
            ιε)   «πράξεις της διαδικασίας επιλογής»: η ανακοίνωση της ανάθεσης, η προκήρυξη και οι κανόνες ανάθεσης με τα συναφή παραρτήματα και συνημμένα κείμενα τεκμηρίωσης·
            ιστ)   «έλεγχος συμμόρφωσης με τις απαιτήσεις του δικτύου»: έλεγχος στον οποίο υποβάλλεται ορισμένος πάροχος υπηρεσιών δικτύου ESMIG μετά την υπογραφή σύμβασης παραχώρησης με σκοπό τη διακρίβωση της συμμόρφωσης της λύσης που εκείνος προτείνει με στοιχειώδεις απαιτήσεις λειτουργικότητας, ανθεκτικότητας και ασφάλειας·
            ιζ)   «ημερομηνία έναρξης λειτουργίας»: ημερομηνία κατά την οποία η πρώτη υποδομή αγοράς του Ευρωσυστήματος αρχίζει να χρησιμοποιεί σε φάση λειτουργίας τις υπηρεσίες σύνδεσης σε ημερήσια βάση.
         
         
            Άρθρο 2
            Εντολοδόχος κεντρική τράπεζα
            
               1.   Η Banca d'Italia ορίζεται από το διοικητικό συμβούλιο ως η κεντρική τράπεζα του Ευρωσυστήματος στην οποία ανατίθενται η διενέργεια της διαδικασίας επιλογής παρόχων υπηρεσιών δικτύου ESMIG και η σύναψη συμβάσεων παραχώρησης με επιλεγμένους συμμετέχοντες σύμφωνα με την παρούσα απόφαση.
            
            
               2.   Με γνώμονα το συμφέρον των κεντρικών τραπεζών του Ευρωσυστήματος η εντολοδόχος κεντρική τράπεζα:
               
                           α)
                        
                        
                           σχεδιάζει τη διαδικασία επιλογής και συντάσσει τις συναφείς πράξεις και κάθε σχετικό κείμενο τεκμηρίωσης σύμφωνα με τα προβλεπόμενα στο άρθρο 3 παράγραφος 2 στοιχείο β)·
                        
                     
                           β)
                        
                        
                           διεξάγει τη διαδικασία επιλογής παρόχων υπηρεσιών δικτύου ESMIG στο όνομα και για λογαριασμό της ίδιας, καθώς και για λογαριασμό των κεντρικών τραπεζών του Ευρωσυστήματος και σε πλήρη συνεργασία με την επιτροπή επιλογής, παρέχοντας τους υλικούς και ανθρώπινους πόρους που απαιτεί η διασφάλιση της διεξαγωγής της διαδικασίας σύμφωνα με το εθνικό δίκαιο του κράτους μέλους της ίδιας·
                        
                     
                           γ)
                        
                        
                           υπογράφει τις συμβάσεις παραχώρησης ακολούθως προς τις αποφάσεις της επιτροπής επιλογής, χωρίς ο συνολικός αριθμός των παρόχων υπηρεσιών δικτύου ESMIG να μπορεί ουδέποτε να υπερβεί τους τρεις, σύμφωνα με το άρθρο 4 παράγραφος 1·
                        
                     
                           δ)
                        
                        
                           εκπροσωπεί τις κεντρικές τράπεζες του Ευρωσυστήματος έναντι των παρόχων υπηρεσιών δικτύου ESMIG και λοιπών τρίτων και διαχειρίζεται τις συμβάσεις παραχώρησης σύμφωνα με το άρθρο 4 παράγραφος 5.
                        
                     
         
         
            Άρθρο 3
            Όροι επιλογής και ανάθεσης
            
               1.   Η εντολοδόχος κεντρική τράπεζα διενεργεί τη διαδικασία επιλογής παρόχων υπηρεσιών δικτύου ESMIG σύμφωνα με τις διατάξεις της οδηγίας 2014/23/ΕΕ, όπως αυτές μεταφέρονται στο εθνικό δίκαιο του κράτους μέλους της. Ο συνολικός αριθμός των παρόχων υπηρεσιών δικτύου ESMIG δεν μπορεί ουδέποτε να υπερβαίνει τους τρεις.
            
            
               2.   Κατά τη διεξαγωγή της διαδικασίας επιλογής η εντολοδόχος κεντρική τράπεζα υποχρεούται να τηρεί ιδίως τους ακόλουθους όρους:
               
                           α)
                        
                        
                           διενεργεί διαγωνισμό με ανοικτή διαδικασία ενόψει της ανάθεσης συμβάσεων παραχώρησης, κατά την οποία μπορεί να υποβάλλει προσφορά κάθε ενδιαφερόμενος οικονομικός φορέας·
                        
                     
                           β)
                        
                        
                           όλες οι πράξεις της διαδικασίας επιλογής καταρτίζονται από κοινού από την ίδια και τις κεντρικές τράπεζες του Ευρωσυστήματος και εγκρίνονται από το συμβούλιο υποδομών αγοράς·
                        
                     
                           γ)
                        
                        
                           οι πάροχοι υπηρεσιών δικτύου ESMIG επιλέγονται με βάση τη χαμηλότερη τιμή για μια τυποποιημένη δέσμη υπηρεσιών απευθυνόμενων στην κοινότητα των άμεσα συνδεδεμένων συμμετεχόντων της αγοράς, σύμφωνα με το μοντέλο που εγκρίνει το συμβούλιο υποδομών της αγοράς· όλες οι πράξεις της διαδικασίας επιλογής δημοσιεύονται στην αγγλική γλώσσα, ενώ η εντολοδόχος κεντρική τράπεζα μπορεί να δημοσιεύει την προκήρυξη και στην επίσημη γλώσσα της. Οι συμμετέχοντες στη διαδικασία επιλογής υποβάλλουν τις προσφορές τους και όλα τα συμπληρωματικά έγγραφα στην αγγλική γλώσσα·
                        
                     
                           δ)
                        
                        
                           διευκρινίζει στην προκήρυξη ότι η διαδικασία επιλογής διεξάγεται στο όνομα και για λογαριασμό της ίδιας, καθώς και για λογαριασμό των κεντρικών τραπεζών του Ευρωσυστήματος·
                        
                     
                           ε)
                        
                        
                           δημοσιεύει την προκήρυξη τουλάχιστον: α) στην Επίσημη Εφημερίδα της Ευρωπαϊκής Ένωσης· β) στην εθνική επίσημη εφημερίδα του κράτους μέλους της ίδιας· γ) σε δύο εθνικές εφημερίδες· και δ) στα έντυπα Financial Times και The Economist. Οι πράξεις της διαδικασίας επιλογής δημοσιεύονται στον δικτυακό τόπο της εντολοδόχου κεντρικής τράπεζας, ενώ η προκήρυξη δημοσιεύεται και στον δικτυακό τόπο της ΕΚΤ, στον οποίο υπάρχει σύνδεσμος προς τον δικτυακό τόπο της εντολοδόχου κεντρικής τράπεζας προκειμένου να είναι δυνατή η πρόσβαση σε όλες τις πράξεις της διαδικασίας επιλογής·
                        
                     
                           στ)
                        
                        
                           απαντά σε διευκρινιστικές ερωτήσεις που υποβάλλονται στην ηλεκτρονική διεύθυνση η οποία αναγράφεται στην προκήρυξη σχετικά με τη διαδικασία επιλογής. Οι απαντήσεις γενικότερου ενδιαφέροντος δημοσιεύονται από την εντολοδόχο κεντρική τράπεζα και την ΕΚΤ στους δικτυακούς τους τόπους·
                        
                     
                           ζ)
                        
                        
                           τα μέλη της επιτροπής επιλογής ορίζονται από το συμβούλιο υποδομών αγοράς και τυπικά διορίζονται από την εντολοδόχο κεντρική τράπεζα αμέσως μετά το πέρας της περιόδου υποβολής προσφορών·
                        
                     
                           η)
                        
                        
                           τα μέλη της επιτροπής επιλογής υποχρεούνται να υπογράφουν τη δήλωση που έχει εγκρίνει το συμβούλιο υποδομών αγοράς περί μη συνδρομής περίπτωσης σύγκρουσης συμφερόντων·
                        
                     
                           θ)
                        
                        
                           αναλαμβάνει τη διεκπεραίωση των επιχειρησιακών πτυχών της διαδικασίας επιλογής·
                        
                     
                           ι)
                        
                        
                           η επιτροπή επιλογής μεταξύ άλλων εξετάζει τα διοικητικά έγγραφα και αποφασίζει για τον αποκλεισμό από τη διαδικασία επιλογής συμμετεχόντων που δεν πληρούν τις προϋποθέσεις συμμετοχής. Η ίδια αξιολογεί τις ασυνήθιστα χαμηλές προσφορές με βάση τους κανόνες που προβλέπουν οι πράξεις της διαδικασίας επιλογής και κατατάσσει όσους συμμετέχοντες δεν έχουν αποκλειστεί κατ' αύξουσα σειρά με βάση τις οικονομικές προσφορές τους·
                        
                     
                           ια)
                        
                        
                           κοινοποιεί επισήμως στους ενδιαφερόμενους συμμετέχοντες όλες τις αποφάσεις της επιτροπής επιλογής χρησιμοποιώντας ασφαλές και ταχύ μέσο γραπτής επικοινωνίας.
                        
                     
            
               3.   Αφότου η επιτροπή επιλογής κατατάξει τους συμμετέχοντες σύμφωνα με την παράγραφο 2 στοιχείο ι) (πρόταση ανάθεσης), η εντολοδόχος κεντρική τράπεζα πραγματοποιεί με δική της ευθύνη εσωτερικό έλεγχο νομιμότητας προκειμένου να εξακριβωθεί η ορθή διεξαγωγή της διαδικασίας επιλογής. Εφόσον ο έλεγχος ολοκληρωθεί επιτυχώς, η εντολοδόχος κεντρική τράπεζα λαμβάνει την οριστική απόφαση ανάθεσης και επαληθεύει κατά πόσο καθένας εκ των επιλεγμένων συμμετεχόντων πληροί τις προϋποθέσεις συμμετοχής και το περιεχόμενο των υπεύθυνων δηλώσεών του είναι αληθές. Εφόσον ο ως άνω έλεγχος δεν ολοκληρωθεί επιτυχώς, η λήψη οριστικής απόφασης ανάθεσης αναβάλλεται και η εντολοδόχος κεντρική τράπεζα λαμβάνει κάθε απαραίτητο μέτρο, σύμφωνα με το οικείο εθνικό δίκαιο, με σκοπό τη διασφάλιση της αποκατάστασης της παρατυπίας και της επιτυχούς διενέργειας και ολοκλήρωσης νέου ελέγχου νομιμότητας. Με την επιφύλαξη της ανεξαρτησίας της ως αναθέτουσας αρχής βάσει του οικείου εθνικού δικαίου η εντολοδόχος κεντρική τράπεζα μπορεί να διαβουλεύεται με το συμβούλιο υποδομών αγοράς σχετικά με ζητήματα πολιτικής που αφορούν την αποκατάσταση τυχόν παρατυπιών.
            
            
               4.   Για όλα τα δικαιώματα και τις υποχρεώσεις που απορρέουν από τη διαδικασία επιλογής η εντολοδόχος κεντρική τράπεζα ενεργεί στο όνομα και για λογαριασμό της, καθώς και για λογαριασμό των κεντρικών τραπεζών του Ευρωσυστήματος. Η ίδια υποβάλλει στο συμβούλιο υποδομών αγοράς έκθεση προόδου σχετικά με τη διαδικασία επιλογής και, με την επιφύλαξη της ανεξαρτησίας της ως αναθέτουσας αρχής βάσει του οικείου εθνικού δικαίου, διαβουλεύεται με εκείνο αναφορικά με οποιοδήποτε γεγονός επηρεάζει δυσμενώς το σχέδιο έργου.
            
            
               5.   Τα έξοδα που συνδέονται με την εκπλήρωση των καθηκόντων της εντολοδόχου κεντρικής τράπεζας στο πλαίσιο της διαδικασίας επιλογής βαρύνουν την ίδια.
            
         
         
            Άρθρο 4
            Σύμβαση παραχώρησης
            
               1.   Αφού ολοκληρωθούν οι διαδικασίες επιλογής και ανάθεσης από την εντολοδόχο κεντρική τράπεζα σύμφωνα με τους προαναφερθέντες όρους, η ίδια λαμβάνει όλα τα απαραίτητα προπαρασκευαστικά μέτρα ενόψει της σύναψης σύμβασης παραχώρησης με καθέναν από τους επιλεγμένους συμμετέχοντες στο όνομα και για λογαριασμό των κεντρικών τραπεζών του Ευρωσυστήματος. Με ξεχωριστό πληρεξούσιο οι τελευταίες την εξουσιοδοτούν προς τούτο να συνάπτει τη σύμβαση παραχώρησης στο όνομα και για λογαριασμό τους (άμεση αντιπροσώπευση).
            
            
               2.   Μετά τη σύναψη της σύμβασης παραχώρησης ο πάροχος υπηρεσιών δικτύου ESMIG υποβάλλεται σε έλεγχο συμμόρφωσης με τις απαιτήσεις του δικτύου. Εάν ο έλεγχος δεν ολοκληρωθεί επιτυχώς, η σύμβαση παραχώρησης λύεται. Στις περιπτώσεις αυτές η εντολοδόχος κεντρική τράπεζα αναθέτει σύμβαση παραχώρησης στον συμμετέχοντα που καταλαμβάνει την αμέσως επόμενη υψηλότερη θέση στον πίνακα κατάταξης, με βάση την υποβληθείσα προσφορά του κατά τη διαδικασία επιλογής και υπό τους ίδιους όρους με εκείνους της αρχικής σύμβασης παραχώρησης.
            
            
               3.   Με την επιφύλαξη των επόμενων παραγράφων, κάθε σύμβαση παραχώρησης που ανατίθεται στο πλαίσιο της διαδικασίας επιλογής πρέπει να έχει διάρκεια δέκα ετών από την ημερομηνία έναρξης λειτουργίας, ώστε να επιτρέπει στον εκάστοτε πάροχο υπηρεσιών δικτύου ESMIG την απόσβεση των επενδύσεων από την παροχή των υπηρεσιών και την επίτευξη απόδοσης επί του επενδεδυμένου κεφαλαίου υπό το φως των επενδύσεων τις οποίες απαιτεί η επίτευξη των στόχων που καθορίζονται στην οικεία σύμβαση.
            
            
               4.   Σε περίπτωση που επέλθει πρόωρη λύση σύμβασης παραχώρησης με ορισμένο πάροχο υπηρεσιών δικτύου ESMIG, ενώ έχει ήδη ολοκληρωθεί επιτυχώς ο οικείος έλεγχος συμμόρφωσης με τις απαιτήσεις του δικτύου, εναπόκειται αποκλειστικά στο συμβούλιο υποδομών αγοράς είτε να μην προβεί καν σε ανάθεση σύμβασης παραχώρησης είτε να προτείνει την ανάθεσή της στον συμμετέχοντα που καταλαμβάνει την αμέσως επόμενη υψηλότερη θέση στον πίνακα κατάταξης είτε, εφόσον τούτο δεν είναι δυνατό βάσει του πίνακα, να αναθέσει νέα σύμβαση παραχώρησης σε άλλο πάροχο υπηρεσιών δικτύου κατόπιν διενέργειας νέας διαδικασίας επιλογής από την εντολοδόχο κεντρική τράπεζα. Η νέα σύμβαση παραχώρησης πρέπει να έχει δεκαετή διάρκεια.
            
            
               5.   Η εντολοδόχος κεντρική τράπεζα εξουσιοδοτείται να εκπροσωπεί τις κεντρικές τράπεζες του Ευρωσυστήματος έναντι των παρόχων υπηρεσιών δικτύου ESMIG και λοιπών τρίτων σε σχέση με τις υπηρεσίες σύνδεσης και να διαχειρίζεται σε διαρκή βάση τις συμβάσεις παραχώρησης στο όνομα και για λογαριασμό των εν λόγω κεντρικών τραπεζών, μεταξύ άλλων επισπεύδοντας την εκτέλεση ως προς τα δικαιώματα και τις υποχρεώσεις των τελευταίων και ενώπιον δικαστηρίων, σε περιπτώσεις όπως παράβαση συμβατικής υποχρέωσης, πρόκληση ζημίας, καταγγελία, αμφισβήτηση όρων ή τροποποίηση της σύμβασης. Η εντολοδόχος κεντρική τράπεζα υπέχει σχετική υποχρέωση ενημέρωσης του συμβουλίου υποδομών αγοράς και συμμόρφωσης με τυχόν οδηγίες του.
            
            
               6.   Η εντολοδόχος κεντρική τράπεζα λαμβάνει όλα τα απαραίτητα μέτρα για την εκπλήρωση των καθηκόντων και υποχρεώσεων των κεντρικών τραπεζών του Ευρωσυστήματος και, κατά περίπτωση, της ίδιας, σε σχέση με τις συμβάσεις παραχώρησης, ενώ υπέχει σχετική υποχρέωση ενημέρωσης του συμβουλίου υποδομών αγοράς και συμμόρφωσης με τυχόν οδηγίες του.
            
            
               7.   Η εντολοδόχος κεντρική τράπεζα παραλαμβάνει κάθε κοινοποίηση, δήλωση και αγωγή που αφορά σύμβαση παραχώρησης, περιλαμβανομένων των επιδιδόμενων δικογράφων, προκειμένου να μπορεί να ασκεί τα συναφή δικαιώματα και να εκπληρώνει τις συναφείς υποχρεώσεις των κεντρικών τραπεζών του Ευρωσυστήματος και, κατά περίπτωση, της ίδιας.
            
            
               8.   Με την επιφύλαξη των διατάξεων του άρθρου 5, οι κεντρικές τράπεζες του Ευρωσυστήματος αποδίδουν στην εντολοδόχο κεντρική τράπεζα όλα τα εύλογα έξοδα στα οποία αυτή υποβάλλεται για τη διαχείριση και την παρακολούθηση των συμβάσεων παραχώρησης σύμφωνα με τις παραγράφους 5 έως 7.
            
         
         
            Άρθρο 5
            Αξιώσεις αποζημίωσης
            
               1.   Η εντολοδόχος κεντρική τράπεζα ευθύνεται απεριόριστα έναντι των κεντρικών τραπεζών του Ευρωσυστήματος για κάθε απώλεια ή ζημία που οφείλεται σε απάτη ή δόλο κατά την άσκηση των δικαιωμάτων και την εκπλήρωση των υποχρεώσεών της βάσει της παρούσας απόφασης. Ευθύνεται έναντι των κεντρικών τραπεζών του Ευρωσυστήματος για κάθε απώλεια ή ζημία που οφείλεται σε βαριά αμέλειά της κατά την εκπλήρωση των υποχρεώσεών της από την παρούσα απόφαση· στην περίπτωση αυτή η ευθύνη της περιορίζεται κατ' ανώτατο όριο στο συνολικό ποσό των 2 000 000 ευρώ ανά ημερολογιακό έτος.
            
            
               2.   Σε περίπτωση απώλειας ή ζημίας τρίτου λόγω απάτης ή δόλου της εντολοδόχου κεντρικής τράπεζας κατά την εκπλήρωση των καθηκόντων της βάσει της παρούσας απόφασης, η εντολοδόχος κεντρική τράπεζα ευθύνεται για τυχόν αποζημίωση που πρέπει να καταβληθεί στον τρίτο.
            
            
               3.   Σε περίπτωση απώλειας ή ζημίας τρίτου λόγω βαριάς ή ελαφριάς αμέλειας της εντολοδόχου κεντρικής τράπεζας κατά την εκπλήρωση των καθηκόντων της βάσει της παρούσας απόφασης, η εντολοδόχος κεντρική τράπεζα ευθύνεται για τυχόν αποζημίωση που πρέπει να καταβληθεί στον τρίτο. Οι κεντρικές τράπεζες του Ευρωσυστήματος αποδίδουν στην εντολοδόχο κεντρική τράπεζα τυχόν ποσό αποζημίωσης καθ' υπέρβαση του ανώτατου συνολικού ορίου των 2 000 000 ευρώ ανά ημερολογιακό έτος, το οποίο προκύπτει βάσει διάταξης δικαστηρίου ή συμφωνίας διακανονισμού μεταξύ της εντολοδόχου κεντρικής τράπεζας και του τρίτου, υπό την προϋπόθεση ότι η συμφωνία διακανονισμού έχει λάβει την προηγούμενη έγκριση του συμβουλίου υποδομών αγοράς.
            
            
               4.   Οι κεντρικές τράπεζες του Ευρωσυστήματος αποδίδουν αμέσως στο ακέραιο στην εντολοδόχο κεντρική τράπεζα κάθε ποσό αποζημίωσης που αυτή κατέβαλε σε τρίτους και απορρέει από: α) τις προϋποθέσεις συμμετοχής και τα κριτήρια ανάθεσης· β) απόφαση που έχει λάβει η επιτροπή επιλογής βάσει των προϋποθέσεων συμμετοχής και των κριτηρίων ανάθεσης· γ) εσφαλμένες ενέργειες της επιτροπής επιλογής, εκτός εάν αυτή ενήργησε σύμφωνα με κατευθύνσεις που έλαβε εγγράφως από την εντολοδόχο κεντρική τράπεζα ή εάν αυτή δεν έλαβε κατάλληλες κατευθύνσεις επί του οικείου ζητήματος από την τελευταία, παρόλο που τις ζήτησε εγγράφως έγκαιρα· δ) απόφαση ή γεγονός που εκφεύγει του ελέγχου της εντολοδόχου κεντρικής τράπεζας, συμπεριλαμβανομένων όσων μπορούν να επηρεάσουν την αποτελεσματικότητα των χορηγούμενων παραχωρήσεων.
            
            
               5.   Οι κεντρικές τράπεζες του Ευρωσυστήματος δεν αποδίδουν στην εντολοδόχο κεντρική τράπεζα ποσά αποζημίωσης που αυτή καταβάλλει σε τρίτους και τα οποία απορρέουν από επιχειρησιακές ενέργειες και λοιπές διαδικαστικές πράξεις που εμπίπτουν στο πεδίο της αρμοδιότητάς της, εκτός εάν η ίδια ενήργησε σύμφωνα με τις οδηγίες του συμβουλίου υποδομών αγοράς, βάσει του άρθρου 3 παράγραφος 5, και αντίθετα προς τις συμβουλές που η ίδια παρείχε.
            
            
               6.   Σε περίπτωση άσκησης ένδικων μέσων από τρίτους για πράξεις ή παραλείψεις συντελούμενες στο πλαίσιο της διαδικασίας επιλογής, για τις οποίες την αποκλειστική ευθύνη φέρουν οι κεντρικές τράπεζες του Ευρωσυστήματος, οι τελευταίες, μετά από διαβούλευση με την εντολοδόχο κεντρική τράπεζα, της δίδουν εγκαίρως οδηγίες σχετικά με τα μέτρα που πρέπει να λάβει, π.χ. εκπροσώπηση από εξωτερικό νομικό σύμβουλο ή από τη νομική υπηρεσία της. Αφού ληφθεί η απόφαση αναφορικά με τις ενδεδειγμένες ενέργειες σε περίπτωση ένδικης διαμάχης, τα δικαστικά έξοδα και τέλη που συνεπάγονται οι εν λόγω ενέργειες βαρύνουν τις κεντρικές τράπεζες του Ευρωσυστήματος.
            
            
               7.   Οι κεντρικές τράπεζες του Ευρωσυστήματος αναλαμβάνουν την ευθύνη για πράξεις και παραλείψεις μεμονωμένων μελών της επιτροπής επιλογής σε σχέση με τη διαδικασία επιλογής.
            
            
               8.   Σε περίπτωση άσκησης ένδικων μέσων από τρίτους για πράξεις ή παραλείψεις συνδεόμενες με τη διαδικασία επιλογής, για τις οποίες την αποκλειστική ευθύνη φέρει η εντολοδόχος κεντρική τράπεζα, η τελευταία πρέπει να συνεργάζεται πλήρως με τις κεντρικές τράπεζες του Ευρωσυστήματος για τα μέτρα που πρέπει να λάβει, π.χ. εκπροσώπηση από εξωτερικό νομικό σύμβουλο ή από τη νομική της υπηρεσία, και βαρύνεται με τα έξοδα που προκύπτουν.
            
            
               9.   Σε περίπτωση από κοινού ευθύνης των κεντρικών τραπεζών του Ευρωσυστήματος και της εντολοδόχου κεντρικής τράπεζα για απώλειες ή ζημίες που υφίσταται τρίτος, τα έξοδα βαρύνουν κατ' ισομοιρία κάθε μία εξ αυτών.
            
         
         
            Άρθρο 6
            Τελικές διατάξεις
            
               1.   Η παρούσα εντολή εξακολουθεί να ισχύει για δέκα χρόνια από την ημερομηνία έναρξης λειτουργίας.
            
            
               2.   Η λήξη ορισμένης εντολής δεν επηρεάζει την εφαρμογή των σχετικών συμβάσεων παραχώρησης.
            
         
         
            Άρθρο 7
            Έναρξη ισχύος
            Η παρούσα απόφαση αρχίζει να ισχύει την 25η Ιανουαρίου 2019.
         
         
            Φρανκφούρτη, 23 Ιανουαρίου 2019.
            
               
                  Ο Πρόεδρος της ΕΚΤ
               
               Mario DRAGHI
            
         
         
            (1)  Οδηγία 2014/23/ΕΕ του Ευρωπαϊκού Κοινοβουλίου και του Συμβουλίου, της 26ης Φεβρουαρίου 2014, σχετικά με την ανάθεση συμβάσεων παραχώρησης (ΕΕ L 94 της 28.3.2014, σ. 1).